|  |  |  |
| --- | --- | --- |
| **בנק ישראל**  דוברות והסברה כלכלית | C:\Users\u34r\AppData\Local\Microsoft\Windows\INetCache\Content.Word\logo_70.png | ‏ירושלים, ‏ב' ניסן, תשפ"ה  ‏31 מרץ, 2025 |

**הודעה לעיתונות משותפת למשרד האוצר ולבנק ישראל:**

**פורסם להערות הציבור דו"ח הביניים של הצוות הבין-משרדי לבחינת האמצעים להגברת התחרות במערכת הבנקאית למגזר הקמעונאי ובו המלצות שיקלו על גופים חוץ-בנקאיים לקבל רישיון תאגיד בנקאי**

הצוות, אותו מינו שר האוצר ונגיד בנק ישראל, פעל בראשות המפקח על הבנקים, דניאל חחיאשוילי וראש אגף תקציבים במשרד האוצר, יוגב גרדוס, התמקד בהסרת מגבלות ובצמצום חסמים, דרישות הרישיון והחקיקה, המקשים על כניסתם של שחקנים חדשים וקיימים למערכת הבנקאית ובכלל זה, חסמים הנוגעים למבנה ההחזקות בהם. זאת, לצד שמירה על יציבות המערכת הבנקאית, הגנה על הלקוחותיה, ומתן מענה לניגודי עניינים העלולים להיווצר ממבנה ההחזקות באותם שחקנים.

ההמלצות המובאות בדוח הביניים מהוות נדבך נוסף במכלול הצעדים שקודמו, בעבר ובימים אלו, על-ידי הממשלה ועל-ידי בנק ישראל כחלק ממדיניות ארוכת שנים שמטרתה הגברת התחרות במערכת הפיננסית והבנקאית וקידום חדשנות פיננסית. זאת, בשים לב לתרומה המשמעותית של שכלול המערכת הפיננסית בכלל, והמערכת הבנקאית בפרט, לצמצום יוקר המחייה וצמיחת המשק.

**שר האוצר בצלאל סמוטריץ׳:** “המאבק ביוקר המחיה עובר גם דרך מערכת הבנקאות. הציבור משלם מחיר כבד על חוסר התחרות בשירותים הפיננסיים, ואנחנו כאן כדי לשנות את זה. פרסום דוח הביניים הוא צעד חשוב לקראת פתיחה אמיתית של השוק והכנסת שחקנים חדשים שיאפשרו נגישות גבוהה יותר לאשראי ופיקדונות בתנאים טובים יותר למשקי הבית ולעסקים הקטנים. נמשיך לפעול בנחישות להגברת התחרות והוזלת יוקר המחיה עבור אזרחי ישראל".

**נגיד בנק ישראל, פרופ' אמיר ירון:** "אני שמח לקבל את דו"ח הביניים של הצוות להגברת התחרות במערכת הבנקאית. דרך המלך להגברת להגדלת הרווחה של ציבור הלקוחות היא הגברת התחרות במערכת הבנקאית באמצעות חיזוק הכוח של הלקוח והגדלת מספר השחקנים במערכת. מדובר בתהליך שכבר החל והשפעתו תלך ותתעצם עם הזמן. עבודת הצוות היא לבנה נוספת במהלכים שאנו מקדמים להגברת התחרות במערכת הבנקאית. בפרט, המתווה יאפשר לגופים קטנים להפוך לבנקים תוך הקלה ברגולציה הנדרשת מהם, וכן יאפשר לגופים מוסדיים לשלוט בהם."

**יוגב גורדוס, הממונה על התקציבים במשרד האוצר:** "אגף התקציבים ממשיך לפעול ללא הפסקה להגברת התחרות במערכת הפיננסית. לפני 20 שנה רפורמת בכר הביאה להרחבת מספר השחקנים המציעים מימון תחרותי ואטרקטיבי לסקטור העסקים הגדולים. המלצות הצוות מהוות המשך ישיר עבור משקי הבית והעסקים הקטנים והבינוניים, ואנחנו מאמינים שיש למהלך פוטנציאל לייצר את אותה הדינמיקה התחרותית. זאת באמצעות הרחבת הגישה למקורות מימון אשראי זולים לשחקנים נוספים, כך שלא רק שהצעות הערך ללקוחות יהיו אטרקטיביות יותר, אלא אף תתעורר התחרות בכלל המערכת הפיננסית. אני מודה לשר האוצר שנתן בי אמון להוביל את הצוות, לחברי הצוות ולבנק ישראל על השותפות במעלה הדרך".

**דניאל חחיאשוילי, המפקח על הבנקים:** "יישום ההמלצות המופיעות בדוח הביניים, על תיקוני החקיקה והרגולציה לרבות המדרג הרגולטורי המוצעים בו, צפוי להביא לכניסה של שחקנים נוספים למערכת הבנקאות, שיתחרו בבנקים הקיימים, יציעו ללקוחותיהם שירותים מתקדמים וחדשניים, ובכך יתרמו לשיפור ברווחת הצרכן. צעד זה מצטרף לצעדים נוספים שנוקט הפיקוח על הבנקים לשיפור התחרות וההוגנות במערכת הבנקאות".

המלצות הצוות מתייחסות, בין היתר, להגדלת מספר השחקנים הפוטנציאליים שיוכלו לפנות לקבלת רישיון בנקאי; למתן אפשרות לבנק קטן לפתח מודל עסקי גמיש שבמסגרתו יוכל להציע שירותים ייעודיים, שעשויים להיות גם מעבר לרשימה הסגורה הקיימת כיום לבנקים; ולהתאמת הוראות הרגולציה לבנקים כאמור. בנוסף, בהתאם להמלצות, יתאפשר לחברת החזקות פיננסית לשלוט במקביל בגוף מוסדי ובבנק שיוגבל בהיקף נכסיו, תוך הקפדה על מניעת ניגודי עניינים עם הגוף המוסדי. יישום ההמלצות יחייב תיקוני חקיקה והתאמת רגולציה פיקוחית.

בצוות חברים יושב ראש רשות ניירות ערך, ספי זינגר, הממונה על שוק ההון, ביטוח וחיסכון, עמית גל, הממונה על התחרות, מיכל כהן, המשנה ליועצת המשפטית לממשלה (משפט כלכלי), מאיר לוין, ראש האגף ליציבות פיננסית בבנק ישראל, יוסי סעדון, ומנהלת יחידת רישוי ובנקים חדשים בפיקוח על הבנקים, סימה שפיצר.